《庾信宅》
宋代·刘挚

南都号多士，庾信乃辞客。承家富缣缃，摛文烂组织。

应教来春坊，日坐学士席。翩翩宫体谣，江左变风格。

巨盗掀台城，狂飙铩孤翮。南飞江陵宫，杖策赴王绎。

经纶投中兴，感愤补天隙。大厦岂一士，终此阳九厄。

陆机趋洛阳，夷吾入齐国。濯足聊委蛇，怀邦已悲恻。

惜哉不遭时，淟涊无伟绩。王室与身世，沦离两何益。

暮齿哀江南，聊将赋心迹。楚郡故城阴，或云此遗宅。

寥寥旧山川，莽莽新黍稷。是非不可求，秋风暮烟白。

作者简介：刘挚（公元1030——1098年），字莘老，永静东光人。嘉祐四年中进士甲科，能力出众，政绩卓越。因刘挚一生刚直不阿，正气森严，忠贞爱国，宋哲宗死后，韩忠彦为右丞相，为刘挚翻案，并给予“忠肃”称号，后被追赠为“元祐忠贤”。刘挚平生酷爱学习，治学严谨，才华横溢，他撰写的《忠肃集》曾被后人广为流传。